РЕГЛАМЕНТ (ЕС) 2021/663 НА КОМИСИЯТА

от 22 април 2021 година

за изменение на приложение III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлордекон във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), във връзка с член 16, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за хлордекон са определени в приложение III към Регламент (ЕО) № 396/2005.

(2) С Регламент (ЕО) № 850/2004 на Европейския парламент и на Съвета (2) се забранява пускането на пазара и употребата на продукти за растителна защита, съдържащи хлордекон. Остатъчните вещества от хлордекон се дължат на замърсяването на околната среда в почвата, поради използването на това устойчиво съединение в миналото.

(3) На 12 юли 2019 г. френските компетентни органи уведомиха Комисията за две спешни мерки (3) (4), предприети на национално равнище в съответствие с член 54 от Регламент (ЕО) № 178/2002 на Европейския парламент и на Съвета (5). След становищата (6) (7) на Френската агенция за безопасност на храните, околната среда и здравето на работното място (ANSES) Франция въведе по-ниски национални МДГОВ за хлордекон в продукти от говеда, овце, кози, свине и домашни птици, отколкото понастоящем приложимите съгласно Регламент (ЕО) № 396/2005, за да осигури защитата на потребителите в Гваделупа и Мартиника.

(4) Комисията поиска от Европейския орган за безопасност на храните („Органа“) да проведе оценка на експозицията на потребителите във връзка с препоръчаните от ANSES МДГОВ от хлордекон в продукти от животински произход.

(5) Органът представи научно становище за хлордекон в някои продукти от животински произход (8) в съответствие с член 43 от Регламент (ЕО) № 396/2005. В посоченото становище Органът стигна до заключението, че предложените в становищата на ANSES МДГОВ за животински продукти, закръглени в съответствие с насоките на Организацията за икономическо сътрудничество и развитие (ОИСР) за изчисляването на МДГОВ, са приемливи от гледна точка на безопасността на потребителите. Нито експозицията през целия жизнен цикъл, нито краткотрайната експозиция в резултат на високо ниво на консумация на съответните продукти показват, че има риск допустимата дневна доза и острата референтна доза да бъдат превишени. За хлордекон следва да бъдат определени временни МДГОВ в приложение III към Регламент (ЕО) № 396/2005. Тези МДГОВ ще бъдат преразгледани; при това преразглеждане ще се вземе предвид информацията, налична в периода от 10 години след датата на публикуване на настоящия регламент.

(6) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(7) Поради това Регламент (ЕО) № 396/2005 следва да бъде съответно изменен.

(8) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение III към Регламент (ЕО) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 13 ноември 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 22 април 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (ОВ L 158, 30.4.2004 г., стр. 7).

(3) Arrêté du 25 janvier 2019 modifiant l’arrêté du 30 juin 2008 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1901040A) (Решение от 25 януари 2019 г. за изменение на решението от 30 юни 2008 г. относно максимално допустимите граници на остатъчни вещества за хлордекона, които не могат да бъдат превишавани в някои храни от растителен и животински произход, за да бъдат признати за годни за консумация от човека).

(4) Arrêté du 23 mai 2019 modifiant l’arrêté du 25 janvier 2019 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1913466A) (Решение от 23 май 2019 г. за изменение на решението от 25 януари 2019 г. относно максимално допустимите граници на остатъчни вещества за хлордекона, които не могат да бъдат превишавани в някои храни от растителен и животински произход, за да бъдат признати за годни за консумация от човека).

(5) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(6) Научно-техническа бележка на Френската агенция за безопасност на храните, околната среда и здравето на работното място относно определянето на максимално допустима граница на остатъчни вещества за хлордекона в мазнините за месните продукти (2018-SA-0202).

(7) Становище на Френската агенция за безопасност на храните, околната среда и здравето на работното място относно определянето на максимално допустима граница на остатъчни вещества за хлордекона в мускулите и мазнините за месните продукти (2018-SA-0265).

(8) Statement on the dietary exposure assessment for the temporary maximum residue levels for chlordecone in certain products of animal origin (Становище за оценката на експозицията чрез храна за временните максимално допустими граници на остатъчни вещества от хлордекон в някои продукти от животински произход). EFSA Journal (Бюлетин на ЕОБХ), 2020; 18(3):6052.